als_Latn dik_Latn sag_Latn
Kampionët e Francës, pa tre yjet e tyre (Ibra, Silva dhe Laveci) dhurojnë spektakël përpara publikut të tyre
Anton Cicani
Disa dashuri lindin aty, në Paris, por jo për Barcelonën, që përjeton një tjetër emocion, atë të zhgënjimit. Skuadra e Luis Enrikes pëson tre gola dhe del me kokën ulur nga “Parc de Prince”, duke u rikthyer në pikën zero. Ndërsa, Loren Blank rifiton pozitat e tij solide pas lëkundjeve të kohëve të fundit (barazimet në kampionat dhe ai në Champions), duke larguar hijet e ndonjë kandidati të ardhshëm për stolin. Sepse, nëse PSG-ja arrin që të mundë Barcelonën, në një mbrëmje që i rikthen skuadrës kampione të Francës bindjet, siguritë dhe sidomos personalitetin e zvarritur në javët e shkuara.
Dhe, ajo që befasoi më shumë është se askush nuk e vuri re mungesën e Tiago Silvës, Zlatan Ibrahimoviç dhe Ezekiel Lavecit (thonë që me dy të parët në fushë të paktën një ndeshje do ta fitonte edhe një skuadër e kategorisë amatore), por vunë re praninë e një futbollisti të talentuar dhe që deri më sot s’kishte shënuar ende asnjë gol në aventurën e tij pariziene. Marko Verrati ka realizuar golin e dytë në karrierë dhe e ka bërë… me kokë. Dakord, për ato që nuk e njohin, s’do të ngjallte asnjë habi, po të mos lexonin se gjatësia e këtij futbollisti është 165 cm (!). Ndërkaq, Barcelona kthehet në Spanjë me thikën e parë të marrë në gjoks, kur deri tani s’kishtë pësuar ende asnjë gol dhe në një ndeshje e sheh tre herë topin në rrjetën e saj.
Spektakël – E kthyer skuadër e vërtetë, PSG-ja e nis duke i bërë ballë kontrollit asfiksues të topit nga katalanasit, që sillen vërdallë portës së mbrojtur nga Sirigu por nuk ngacmojnë. E kështu, pragmatizmi parisien fiton: goditje dënimi nga e majta dhe krosimi i Lukas gjen Davi Luiz në zonë, që kontrollon topin dhe e dërgon pas krahëve të Ter Shtegen. Goli që prish magjinë dhe thyen një mbrojtje për të cilën këtë verë u shpenzuan 50 mln euro që të garantonë eksperiencë dhe siguri. Por, Barcelona reagon menjëherë me njeriun e saj të kopertinës, Lionel Mesi.
Pleshti kombinon bukur me Iniestën dhe me disa pasime të sakta gjen goditjen e “bilardos” që mposht Sirigun. PSG nuk humbet toruan dhe ruan filozofinë e saj, saqë kalibrimet centimetrike të Pastores krijojnë probleme në mbrojtjen mike, me Lukasin në ditën më të mirë. Por, goli vjen në goditje nga këndi, kur Verrati harrohet në shtyllën e dytë dhe e devijon në rrjetë. Kavani është i kudondodhur, ndërsa goli i tretë mban vulën e një tjetër futbollisti të talentuar, Matuidi, i cili e “poston” në rrjetë krosimin perfekt të Van der Vil. Emri dhe historia bëjnë që Barcelona të reagojë me karakter dhe të shënojë me një tjetër kampion të kopertinave, Nejmar. Katalanasit provojnë të barazojnë, por edhe aktivizimi i Munir El Hadadit nuk sjell asgjë të re, përveç se zotërimit të topit dhe disa aksioneve pa finalizim. Pikërisht xhevahiri i “Masias” tremb parizinenët, por vetëm kaq, sepse mbrëmja sjell një sukses dhe vendin e parë, që ditë më parë ishte i paimagjinueshëm.
Enrike: PSG mund të fitojë Champions!
“U përballëm me një kundërshtar që është në të njëjtin nivel me ne dhe janë mësuar me të tilla presione. Ishte ndeshje interesante, edhe pse rezultati na dënon më shumë ne, që në 25 minutat e fundit nuk gjetëm zgjidhjen e duhur. Ishim pranë barazimit në disa raste. Nuk po them që humbja është e pamerituar, por barazimi do të ishte më i drejtë”. Kështu u shpreh Luis Enrike pas ndeshjes, ndërsa megjithatë i ka dhënë meritën PSG-së: “Nuk më befasuan aspak, sepse ia njoh potencialin. Janë kandidatë për fitoren e Champions. Por, s’mund të kritikoj asnjë nga djetmë e mi”.
Blank: Rigjetëm vlerat, Europa na transformon!
Loren Blank u duk i qetë pas ndeshjes dhe në konferencë deklaroi: “Ndihem shumë i kënaqur që fituam këtë ndeshje. Patëm pak kohë për ta përgatitur, pasi luajtëm të shtunën në Tuluzë dhe zhgënjyem. Ishim në një periudhë aspak të mirë. i thashë lojtarëve që është një rezultat i rëndësishëm në shumë aspekte dhe na ndihmoi të rigjejmë ato vlera që nuk na kishin humbur, por ishin zhdukur disi. Ishte një lojë e bukur kolektive. Champions të jep të tjera stimuj dhe djemtë e kuptuan këtë gjë. Pa ato stimuj, s’mund të mendosh të fitosh ndaj Barcelonës”.
Në Qipro s’ka fitues, Ajaksi shpërdoron!
Në tre minuta dy golat që vulosin 1-1 përfundimtar. Holandezët dy barazime radhazi
Barazimi i dytë radhazi pas PSG-së, për Ajaksin e Frenk De Bur: 1-1 ndaj APOEL-it në Qipro. Në Nikosia, holandezët janë ata që kalojnë të parët në avantazh në të 27’, me Andersen, që në fillim krijon asistin për Shon dhe më pas ndjek aksionin dhe mposht Pardon, me një goditje të kalibruar pas grushtimit të portierit. Por, përgjigjia e vendësve, të shtyrë edhe nga publiku, vjen me anë të lojtarit me eksperincë, Gustavo Manduka, që ia dërgon pas krahëve Silesenit.
als_Latn pag_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn